Document ID: 32015R0504

REGOLAMENT TA' IMPLIMENTAZZJONI TAL-KUMMISSJONI (UE) 2015/504
tal-11 ta' Marzu 2015
li jimplimenta r-Regolament (UE) Nru 167/2013 tal-Parlament Ewropew u tal-Kunsill f'dak li għandu x'jaqsam mar-rekwiżiti amministrattivi għall-approvazzjoni u s-sorveljanza tas-suq tal-vetturi għall-agrikoltura u għall-forestrija
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 167/2013 tal-Parlament Ewropew u tal-Kunsill tal-5 ta' Frar 2013 dwar l-approvazzjoni u s-sorveljanza tas-suq ta' vetturi għall-agrikoltura u għall-forestrija (1), u b'mod partikulari l-Artikolu 22(4), l-Artikolu 24(4), l-Artikolu 25(2), (3) u (6), l-Artikolu 27(1), l-Artikolu 33(2), l-Artikolu 34(3), l-Artikolu 35(4), l-Artikolu 45(2), l-Artikolu 46(3) u l-Artikolu 53(8) tiegħu,
Billi:
(1)
Dan ir-Regolament jistabbilixxi r-rekwiżiti amministrattivi ddettaljati dwar il-mudelli għall-fowlder tal-informazzjoni u għad-dokument tal-informazzjoni, dwar il-mudell taċ-ċertifikat dwar l-aċċess għas-sistemi dijanjostiċi abbord il-vettura u tal-aċċess għall-informazzjoni dwar it-tiswija u l-manutenzjoni tal-vettura, dwar il-mudelli taċ-ċertifikat tal-konformità, dwar il-mudelli tal-pjanċa statutorja tal-manifattur u l-mudelli tal-marka tal-approvazzjoni tat-tip tal-UE, dwar il-mudelli taċ-ċertifikat tal-approvazzjoni tat-tip tal-UE u l-mudelli tal-lista tar-rekwiżiti jew tal-atti legali applikabbli mehmużin miegħu u dwar is-sistema ta' numerazzjoni taċ-ċertifikati tal-approvazzjoni tat-tip tal-UE, dwar il-mudell tal-iskeda tar-riżultati tat-testijiet mehmuża maċ-ċertifikat tal-approvazzjoni tat-tip tal-UE, ir-rekwiżiti ġenerali tal-format tar-rapporti tat-testijiet, il-lista ta' tagħmir u parts li jistgħu joħolqu riskju serju għall-funzjonament tajjeb tas-sistemi essenzjali, l-aspetti kollha tal-proċedura ta' awtorizzazzjoni għat-tqegħid fis-suq u d-dħul fis-servizz ta' tagħmir jew parts li jistgħu joħloqu riskju serju għall-funzjonament tajjeb tas-sistemi essenzjali, kif ukoll il-mudell taċ-ċertifikat għat-tqegħid fis-suq u d-dħul fis-servizz ta' dawn il-parts jew ta' dan it-tagħmir u s-sistema ta' numerazzjoni ta' dawn iċ-ċertifikati.
(2)
Għall-kuntrarju tad-Direttiva tal-Parlament Ewropew u tal-Kunsill Nru 2003/37/KE (2), ir-Regolament (UE) Nru 167/2013 jipprevedi sett sħiħ ta' rekwiżiti sabiex wieħed japplika għal approvazzjoni tat-tip tal-UE għall-vettura kollha għall-vetturi għall-agrikoltura u għall-forestrija tal-kategoriji kollha. Għandhom jiġu pprovduti l-mudelli amministrattivi li għandhom jintużaw fil-proċeduri tal-approvazzjoni tat-tip tal-UE.
(3)
Minn meta ġew stabbiliti l-mudelli użati fil-proċeduri tal-approvazjoni tat-tip permezz tad-Direttiva 2003/37/KE 'l hawn iddaħħlu teknoloġiji ġodda fil-vetturi. Għalhekk, il-mudelli użati fil-proċeduri tal-approvazzjoni tat-tip tal-UE għandhom jiġu adattati għalihom kif xieraq.
(4)
Biex jiġi indikat liema proċedura l-manifattur ikun għażel meta jkun qed japplika għal approvazzjoni tat-tip, għandu jiddaħħal mudell ġdid tal-“iskeda tal-fowlder tal-informazzjoni”.
(5)
Sabiex jiġi żgurat aċċess raġonevoli għall-operaturi indipendenti għall-informazzjoni dwar it-tiswija tal-vetturi, inkluża l-informazzjoni marbuta mas-sistemi dijanjostiċi abbord u mal-interazzjoni tagħhom ma' sistemi oħra tal-vettura, il-manifatturi għandhom jipprovdu aċċess mhux diskriminatorju għal dik l-informazzjoni u jibagħtu prova tal-konformità tagħhom ma' dak ir-rekwiżit lill-awtoritajiet tal-approvazzjoni. Għandu jiġi stabbilit mudell taċ-ċertifikat korrispondenti tal-manifattur li jkun iservi bħala prova.
(6)
Għandu jkun hemm tliet mudelli taċ-ċertifikat tal-konformità disponibbli, li jkunu jikkorrispondu għall-proċeduri tal-approvazzjoni tat-tip għall-vetturi sħaħ, għal dawk ikkompletati u għal dawk li ma jkunux sħaħ.
(7)
Sabiex jintwera li t-tratturi li jkollhom approvazzjoni tat-tip u li jkollhom makkinarju mmuntat fuqhom u vetturi tal-kategorija R u S jipprovdu livell sodisfaċenti ta' sikurezza, fil-fowlder tal-informazzjoni għandha tiġi inkluża parti mid-dokumentazzjoni li tifforma l-fajl tekniku għall-makkinarju stabbilit fl-Anness VII tad-Direttiva 2006/42/KE tal-Parlament Ewropew u tal-Kunsill (3). Barra minn hekk, maċ-ċertifikat ta' konformità tal-vettura għandha tinhemeż id-dikjarazzjoni tal-konformità tal-KE tal-makkinarju mmuntat.
(8)
Sabiex jiġi ssimplifikat l-iktar ċertifikat komuni tal-approvazzjoni tat-tip tal-UE, għandu jiġi żviluppat mudell ġdid għall-approvazzjoni tat-tip tal-UE għall-vettura kollha għat-tip ta' vettura sħiħa biss, filwaqt li għall-kombinazzjonijiet l-oħrajn tat-tipi ta' vetturi għandu jiġi stabbilit mudell differenti taċ-ċertifikat tal-approvazzjoni tat-tip tal-UE għall-vettura kollha.
(9)
Għandu jiġi stabbilit mudell uniku taċ-ċertifikat tal-approvazzjoni tat-tip tal-UE li japplika għal kull tip ta' sistema, sabiex il-mudelli previsti qabel fid-diversi Direttivi tal-Unjoni għal kull tip ta' sistema jingħaqdu flimkien u jiġu ssimplifikati. Għall-istess raġunijiet, għandu jiġi stabbilit mudell uniku ieħor għall-komponenti u għall-unitajiet tekniċi separati.
(10)
Is-sistema ta' numerazzjoni taċ-ċertifikati tal-approvazzjoni tat-tip tal-UE prevista fid-Direttiva 2003/37/KE għandha tinbidel biex tirrifletti l-istruttura l-ġdida tal-atti li fihom ir-rekwiżiti tal-approvazzjoni tat-tip li magħhom trid tiġi ċċertifikata l-konformità.
(11)
Biex il-preżentazzjoni tal-aktar informazzjoni rilevanti mill-ittestjar tal-konformità tiġi armonizzata mar-rekwiżiti tekniċi stabbiliti fir-Regolament (UE) Nru 167/2013 u fl-atti delegati adottati skont dak ir-Regolament, għandu jiġi stabbilit sett minimu ta' rekwiżiti ġenerali dwar il-format tar-rapporti tat-testijiet.
(12)
Għall-istess għan, is-servizzi tekniċi għandhom jużaw il-mudelli tar-rapporti tat-testijiet stabbiliti fir-regolament internazzjonali jew fl-istandard tal-EN jew tal-ISO korrispondenti bħala gwida biex ifasslu r-rapporti tat-testijiet dwar ir-rekwiżiti tekniċi stabbiliti fl-atti delegati adottati skont ir-Regolament (UE) Nru 167/2013, li huma bbażati fuq dawk stabbiliti fir-regolamenti internazzjonali jew fl-istandards tal-EN jew tal-ISO.
(13)
Sabiex jiġi llimitat il-piż għall-manifatturi, it-tressiq tar-rapporti tat-testijiet ta' ċerti komponenti u unitajiet tekniċi separati maħruġin skont id-Direttiva 2003/37/KE, skont id-Direttiva 2007/46/KE tal-Parlament Ewropew u tal-Kunsill (4), skont id-Direttiva 97/68/KE tal-Parlament Ewropew u tal-Kunsill (5), skont ir-Regolament (UE) Nru 595/2009 (6) jew skont ir-regolamenti internazzjonali msemmijin fil-Kapitolu XIII tar-Regolament (UE) Nru 167/2013 u fl-atti delegati u ta' implimentazzjoni adottati skont dak ir-Regolament għandhom jiġu aċċettati meta tkun qed issir talba għall-approvazzjonijiet tat-tip skont ir-Regolament (UE) Nru 167/2013 diment li la r-rekwiżiti sostanzjali u lanqas ir-rekwiżiti li jirrigwardaw il-proċeduri tat-testijiet ma jkunu nbidlu mit-twettiq tat-test.
(14)
Il-miżuri previsti f'dan ir-Regolament huma skont l-opinjoni tal-Kumitat imsemmi fl-Artikolu 69(1) tar-Regolament (UE) Nru 167/2013,
ADOTTAT DAN IR-REGOLAMENT:
Artikolu 1
Suġġett
Dan ir-Regolament jipprevedi l-miżuri ta' implimentazzjoni msemmijin fl-Artikolu 68 tar-Regolament (UE) Nru 167/2013 sabiex jiġu stabbiliti kundizzjonijiet uniformi għall-implimentazzjoni tar-rekwiżiti amministrattivi għall-approvazzjoni ta' vetturi ġodda għall-agrikoltura u għall-forestrija, kif ukoll ta' sistemi, komponenti u unitajiet tekniċi separati mfasslin u mibnija għat-tali vetturi, u għat-tqegħid fis-suq u d-dħul fis-servizz ta' tagħmir jew parts li jistgħu joħolqu riskju serju għall-funzjonament tajjeb tas-sistemi li huma essenzjali għas-sikurezza tal-vettura jew għall-prestazzjoni ambjentali tagħha.
Artikolu 2
Mudelli tad-dokument ta' informazzjoni u tal-fowlder ta' informazzjoni
Il-manifatturi li japplikaw għal approvazzjoni tat-tip tal-UE għandhom jipprovdu d-dokument ta' informazzjoni u l-fowlder ta' informazzjoni msemmija fl-Artikolu 22(1) u fl-Artikolu 22(2)(a) tar-Regolament (UE) Nru 167/2013 abbażi tal-mudell mogħti fl-Anness I ta' dan ir-Regolament.
Artikolu 3
Mudell taċ-ċertifikat tal-manifattur dwar l-aċċess għas-sistemi dijanjostiċi abbord il-vettura u dwar l-aċċess għall-informazzjoni dwar it-tiswija u l-manutenzjoni tal-vettura
Il-manifatturi li għalihom japplika l-Artikolu 53(1) tar-Regolament (UE) Nru 167/2013 li japplikaw għal approvazzjoni tat-tip tal-UE għandhom jibagħtu ċertifikat lill-awtorità tal-approvazzjoni dwar l-aċċess għas-sistemi dijanjostiċi abbord il-vettura u l-aċċess għall-informazzjoni dwar it-tiswija u l-manutenzjoni tal-vettura skont l-Artikolu 53(8) ta'dak ir-Regolament abbażi tal-mudell mogħti fl-Anness II ta' dan ir-Regolament.
Artikolu 4
Mudelli taċ-ċertifikat tal-konformità
Il-manifatturi għandhom joħorġu ċ-ċertifikat tal-konformità msemmi fl-Artikolu 33(1) tar-Regolament (UE) Nru 167/2013 skont il-mudelli mogħtija fl-Anness III ta' dan ir-Regolament.
Artikolu 5
Mudelli tal-pjanċa statutorja u tal-marka tal-approvazzjoni tat-tip tal-UE
Il-manifatturi għandhom joħorġu l-pjanċa statutorja u l-marka tal-approvazzjoni tat-tip tal-UE msemmija fl-Artikolu 34(1) u (2) tar-Regolament (UE) Nru 167/2013 skont il-mudelli mogħtija fl-Anness IV ta' dan ir-Regolament.
Artikolu 6
Mudelli taċ-ċertifikat tal-approvazzjoni tat-tip tal-UE
L-awtoritajiet tal-approvazzjoni għandhom joħorġu ċ-ċertifikati tal-approvazzjoni tat-tip tal-UE msemmija fl-Artikolu 25(1) tar-Regolament (UE) Nru 167/2013 skont il-mudelli mogħtija fl-Anness V ta' dan ir-Regolament.
Artikolu 7
Sistema ta' numerazzjoni taċ-ċertifikati tal-approvazzjoni tat-tip tal-UE
Iċ-ċertifikati tal-approvazzjoni tat-tip tal-UE għandhom jingħataw numru skont l-Anness VI.
Artikolu 8
Mudell tal-iskeda tar-riżultati tat-testijiet
L-awtoritajiet tal-approvazzjoni għandhom joħorġu l-iskeda tar-riżultati tat-testijiet imsemmija fl-Artikolu 25(3)(a) tar-Regolament (UE) Nru 167/2013 skont il-mudell mogħti fl-Anness VII ta' dan ir-Regolament.
Artikolu 9
Format tar-rapporti tat-testijiet
1. Il-format tar-rapporti tat-testijiet imsemmija fl-Artikolu 27(1) tar-Regolament (UE) Nru 167/2013 għandu jikkonforma mar-rekwiżiti ġenerali mogħtija fl-Anness VIII ta' dan ir-Regolament.
2. Ir-rapporti eżistenti tat-testijiet ta' ċerti komponenti u unitajiet tekniċi separati maħruġin skont id-Direttiva 2003/37/KE, skont id-Direttiva 2007/46/KE skont id-Direttiva 97/68/KE, skont ir-Regolament (UE) Nru 595/2009 jew skont ir-regolamenti internazzjonali msemmijin fil-Kapitolu XIII tar-Regolament (UE) Nru 167/2013 u fl-atti delegati u ta' implimentazzjoni adottati skont dak ir-Regolament għandhom jiġu aċċettati għall-għanijiet tal-approvazzjoni tat-tip skont ir-Regolament (UE) Nru 167/2013, dejjem jekk, minn meta jkun sar it-test, la jkunu nbidlu r-rekwiżiti sostantivi u lanqas ma jkunu nbidlu r-rekwiżiti dwar il-proċeduri tat-testijiet. Ir-rapporti tat-testijiet li jħarsu dawn il-kundizzjonijiet għandhom jitniżżlu fl-Anness VIII ta' dan ir-Regolament.
Artikolu 10
Lista ta' tagħmir jew parts li jistgħu joħolqu riskju serju għall-funzjonament tajjeb tas-sistemi essenzjali
Il-lista ta' tagħmir jew parts li jistgħu joħolqu riskju serju għall-funzjonament tajjeb tas-sistemi li huma essenzjali għas-sikurezza tal-vettura jew għall-prestazzjoni ambjentali tagħha msemmija fl-Artikolu 45(2) tar-Regolament (UE) Nru 167/2013 hija mogħtija fl-Anness IX ta' dan ir-Regolament.
Artikolu 11
Mudell taċ-ċertifikat għat-tqegħid fis-suq u d-dħul fis-servizz ta' parts jew tagħmir li jista' joħloq riskju serju għall-funzjonament tajjeb tas-sistemi essenzjali
L-awtoritajiet tal-approvazzjoni għandhom joħorġu ċ-ċertifikat għat-tqegħid fis-suq u d-dħul fis-servizz ta' tagħmir jew parts li jistgħu joħolqu riskju serju għall-funzjonament tajjeb tas-sistemi li huma essenzjali għas-sikurezza tal-vettura jew għall-prestazzjoni ambjentali tagħha kif msemmi fl-Artikolu 46(2) tar-Regolament (UE) Nru 167/2013 skont il-mudell mogħti fl-Anness X ta' dan ir-Regolament.
Artikolu 12
Sistema ta' numerazzjoni taċ-ċertifikati għat-tqegħid fis-suq u d-dħul fis-servizz ta' tagħmir jew parts li jistgħu joħolqu riskju serju għall-funzjonament tajjeb tas-sistemi essenzjali
Iċ-ċertifikati għat-tqegħid fis-suq u d-dħul fis-servizz ta' tagħmir jew parts li jistgħu joħolqu riskju serju għall-funzjonament tajjeb tas-sistemi li huma essenzjali għas-sikurezza tal-vettura jew għall-prestazzjoni ambjentali tagħha għandhom jingħataw numru skont l-Anness XI.
Artikolu 13
Dħul fis-seħħ u applikazzjoni
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Huwa għandu japplika mill-1 ta' Jannar 2016.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-11 ta' Marzu 2015.

Labels: 7
8
3
6